钦定古今图书集成/理学汇编/经籍典/第149卷 > 丘光庭兼明书 > 《辨论名物十则》
## 钦定古今图书集成/理学汇编/经籍典/第149卷 > 丘光庭兼明书 > 《辨论名物十则》

颜氏《匡谬》云：“雎鸠，白鷢。”明曰：“按《左传》云：‘雎鸠氏司马
也’。《尔雅》云：‘雎鸠，王雎’。郭璞曰：‘今江东呼为鹗’。《毛苌》云：
‘雎鸠，挚而有别’。然则雎鸠之为鹗，不可易也。《尔雅》又
‘扬鸟白鷢’，是白鷢一名扬鸟，则雎鸠非白鷢明矣。”〈雎鸠〉
《齐风·猗嗟篇》云：“美扬兮。”《毛传》曰：“好目扬眉也。”孔颖
达曰：“眉毛扬起，故名眉为扬。”明曰：“《经》无眉文，毛何得
以为扬眉？孔又以为眉毛扬起，是其不顾经文，妄为
臆说。盖扬者，目之开大之貌。《礼记》云：‘扬其目而视之’
是也。”〈美目扬兮〉

又曰：“猗嗟名兮，美目清兮。”《毛传》曰：“目上为明，目下为
清。”明曰：“亦非也。清者，目中黑白分明，如水之清也。《卫
风》云：‘美盻兮’。”若以目下为清，盻当复在何所？〈美目清兮〉
《齐风·南山》，刺襄公鸟兽之行也。《经》云：“既曰庸止，曷又
从止？”孔颖达曰：“以意从送，与之淫耳，非谓从至鲁也。”
明曰：“‘按《左传》桓三年，公子翚如齐，送姜氏于讙。讙，鲁
地。然则《诗》言‘曷’又从止’，是谓从送至讙，入于鲁地，则
颖达之言失也。”〈曷又从止〉

《魏风·硕鼠》，刺重敛也。孔颖达曰：“硕，大也。其鼠头似兔，
尾黄色。”又引许慎云：“硕鼠有五伎，皆不长。”陆玑《虫鱼
疏》云：“今河东有大鼠，亦有五伎，或谓之雀鼠。”明曰：“经
文坦然，义理无隐，何为广引他物，自取混淆。《序》云：‘贪
而畏人，若大鼠也。《左传》曰：‘鼠昼伏夜动，畏人故也’。但
言畏人，则此寻常鼠也。言其贪食以致肥大，取之以’”
比其君，故以大言之耳。犹如《封豕》“长蛇”之类焉。亦如
硕人，闵庄姜也。人即寻常人，以其指斥庄姜，故云硕
人。斯类甚明，不烦多说。诸儒所见，别是一般，不可引
以解此耳。〈硕鼠〉《唐风》有：之杜生于道左。《笺》云：“道，东也。日之热常在
日中之后。道东之杜，人所宜休息也。今人不休息者，
以其特生阴寡故也。”明曰：“日中之后，树阴过东，杜生
道左，阴更过东，人不可得休息也。《诗》意言武公既已
寡特，而惠泽不及人，故君子不肯适我也。亦如树既
寡特，而阴更过东，无休息之所，故人不来也。郑言人
所宜休息”，于义何安？〈生于道左〉

《曹风·鸤鸠》云：“淑人君子，其带伊丝，其弁伊骐。”《笺》云：“刺
不称其服也。”明曰：“按下文云：‘淑人君子，其仪不忒’。《序》
云：‘在位无君子，用心之不一’。即此刺无君子。诗人思
时君子，以其在位，故上章言君子之心，下章言君子
之治，此章言君子之服，皆谓今在位无此君子也，非
谓刺不称其服。且经云：‘淑人君子’，安得不称其服耶？”
〈其带伊丝〉

《东山》云：“鹳鸣于垤，妇叹于室。”毛苌云：“垤，螘冢也。将阴
雨，则穴处先知之。”明曰：“‘据《诗》之文势，此垤不得为蚁
冢，盖是土之隆耸近水者也。按《左传》云：‘敛及于垤皇’，
谓寝门阙也’。又云：‘葬于垤皇’，谓墓门阙也。凡阙者，聚
土为之，故知此垤谓土之隆耸近水者，若坻沚之类
也。鹳，水鸟也。天将阴雨，则鸣于隆土之上。妇人闻之”，
忧雨思夫，故叹于室。若以“于垤”是蚁，上于冢，则鹳鸣
竟于何处？岂文章之体当如是耶？且《经》无蚁文，何得
凿空生义？〈鹳鸣于垤〉

《邠风》云：“六月莎鸡振羽。”《毛苌》云：“莎鸡羽成而振。”讯之，
孔颖达曰：“莎鸡似蝗而色斑，趐正赤，六月中飞而振
羽，索索作声。”明曰：“二说皆非也。按诸虫之鸣，出于口
喙者多矣。有胁鸣者，有脰鸣者，有股鸣者，有羽鸣者。
胁鸣者，蜩蝉也；脰鸣者，蝼蝈也；股鸣者，斯螽也；羽鸣
者，莎鸡也。若以飞而有声为羽鸣者，则蝇蚊之类皆
是，何独莎鸡也？”且《邠风》所言，非偶然也。以莎鸡斯螽
之事，皆阳虫也。阳气出则此虫鸣，阳气入则此虫尽
著，其将寒之有渐，劝人早备于寒也。今验莎鸡状如
蚱蜢，头小而身大，色青而有须，其羽昼合不鸣，夜则
气从背出，吹其羽振振然，其声有上有下，正似纬车，
故今人呼为络纬者是也。如或不信，可取树枝之上，
候其鸣者把火燃看，即知斯言之不谬。孔云：“飞而振
羽，索索作声。”是其不识莎鸡，妄为臆说。〈莎鸡〉

《邠风·鸱鸮序》云：“周公救乱也。”《经》曰：“‘鸱鸮鸱鸮。既取我
子，无毁我室’。毛苌云： ‘鸮，𫛢 也’。”孔颖达曰：“鸱鸮，巧
妇，似黄雀而小，其喙尖如锥。”明曰：“颖达之妄也。按郭
璞注《尔雅》云：‘𫛢 鸱之类也’。《鲁颂》曰：‘翩彼飞鸮，集于
泮林’。《毛苌传》曰：‘鸮，恶声鸟也’。”又贾谊《鵩鸟赋序》云：“鵩
似鸮，不祥鸟也。”又《吊屈赋》曰：“鸾凤伏窜兮，鸱鸮翱翔。”
颜师古注曰：“鸱、鸺鹠，怪鸟也。鸮，恶声鸟也。”据毛苌、郭
璞、颜师古诸儒之说，则鸱鸮、土枭之类，非巧妇矣。“无
毁我室，我巧妇也。”然则此诗之内，有鸱鸮毁室之言，
盖周公之意，以鸱鸮比管、蔡，“巧妇”比己。言管叔、蔡叔
流言，致成王疑我，罪我属党，不可更夺其土地，故云
“既取我子，无毁我室。”如此，则当是鸱鸮欲毁巧妇之
室，巧妇哀鸣于鸱鸮，而康成、颖达直以鸱鸮为“巧妇”，
非也。〈鸱鸮〉